JWD ปลื้มหุ้นกู้ 1.2 พันลบ. กระแสแรง! สถาบันจองเกลี้ยง เล็งนำเงินขยายธุรกิจ
JWD ปลื้มหุ้นกู้ล็อตใหม่ 1.2 พันลบ. อายุเกือบ 9 ปี ดอกเบี้ยคงที่ 3.24% ต่อปี ค้ำประกันโดย CGIF กระแสแรง! เผยสถาบันจองซื้อเต็มวงเงิน เตรียมนำเงินขยายลงทุนธุรกิจร่วมทุนและขยายธุรกิจในอนาคต
JWD ปลื้มหุ้นกู้ล็อตใหม่ 1.2 พันลบ. อายุเกือบ 9 ปี ค้ำประกันโดย CGIF กระแสแรง! เผยสถาบันจองซื้อเต็มวงเงิน เตรียมนำเงินขยายธุรกิจ
3 ธ.ค. 2564

นายชวนินทร์ บัณฑิตกฤษดา ประธานกรรมการบริหารและประธานเจ้าหน้าที่บริหาร บริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยว่า หลังจากเมื่อเดือนมีนาคม 2564 บริษัทฯ ประสบความสำเร็จจากการออกและเสนอขายหุ้นกู้มีหลักประกัน มูลค่ารวม 700 ล้านบาท อายุ 5 ปี
โดยหุ้นกู้ดังกล่าวออกภายใต้ Medium Term Note (MTN) Programme ที่มีวงเงินรวม 1,900 ล้านบาท และได้รับการค้ำประกันหุ้นกู้จาก Credit Guarantee and Investment Facility (CGIF) ซึ่งนับเป็นครั้งแรกที่ CGIF เข้ามาค้ำประกัน MTN Programme เพื่อเพิ่มความคล่องตัวให้แก่ผู้ออกหุ้นกู้และสนับสนุนการพัฒนาตลาดทุนในภูมิภาคนี้
ล่าสุดบริษัทฯ ได้รับการตอบรับเป็นอย่างดีจากการออกและเสนอขายหุ้นกู้ส่วนที่เหลือ มูลค่ารวม 1,200 ล้านบาท ซึ่งได้รับการจัดอันดับเครดิตเรตติ้งที่ AAA จากบริษัท ฟิทช์เรทติ้ง (ประเทศไทย) จำกัด โดยได้รับความสนใจนักลงทุนสถาบันจองซื้อเต็มวงเงิน ตอกย้ำถึงความมั่นใจในการดำเนินธุรกิจและศักยภาพการเติบโตในสายตานักลงทุน
สำหรับหุ้นกู้ดังกล่าวมีอายุเกือบ 9 ปี กำหนดอัตราดอกเบี้ยคงที่ 3.24% ต่อปี โดยมี CGIF เป็นผู้ค้ำประกัน MTN Programme เช่นเดียวกับการเสนอขายหุ้นกู้ครั้งแรก ทำให้มีอายุหุ้นกู้ที่มากกว่าทั่วไปในตลาด ซึ่งการที่บริษัทฯ ได้รับการค้ำประกันหุ้นกู้จาก CGIF เนื่องจากผ่านเกณฑ์การพิจารณาด้านต่าง ๆ เช่น สนับสนุนการพัฒนาโครงสร้างพื้นฐานในประเทศไทย, เป็นบริษัทฯ ที่ดำเนินธุรกิจตามหลัก ESG มุ่งเน้นการดูแลสิ่งแวดล้อม สังคมและธรรมภิบาล, ได้รับการคัดเลือกจากตลาดหลักทรัพย์แห่งประเทศไทยเข้าอยู่ในกลุ่มหุ้นยั่งยืน Thailand Sustainability Index (THIS) ติดต่อกันในช่วง 4 ปีที่ผ่านมา เป็นต้น และล่าสุดบริษัทฯ ยังได้รับรางวัล Sustainability Excellence : Rising Star Sustainability Awards จากงาน SET Awards 2021 โดยตลาดหลักทรัพย์แห่งประเทศไทย ที่มอบให้แก่บริษัทฯ ที่ดำเนินธุรกิจภายใต้แนวทางการพัฒนาอย่างยั่งยืน
“การออกหุ้นกู้ที่ได้รับการค้ำประกันจาก CGIF ช่วยเสริมศักยภาพด้านเงินทุนเพื่อรองรับการขยายธุรกิจ โดยเงินที่ได้รับจากการเสนอขายหุ้นกู้ล็อตใหม่วงเงินรวม 1,200 ล้านบาท บริษัทฯ จะนำไปใช้ไปสำหรับเงินกู้ยืมที่นำไปต่อยอดโครงการพัฒนาคลังสินค้า Fulfillment ร่วมกับ MyCloud Fulfillment เพื่อให้บริการเก็บ แพ็ค ส่งอย่างครบวงจร การร่วมทุนในบริษัท แอลฟา อินดัสเทรียล โซลูชั่น จำกัด เพื่อพัฒนาอสังหาริมทรัพย์เพื่อการอุตสาหกรรมและบริการแบบครบวงจร การปรับปรุงและพัฒนาคลังสินค้าที่มีอยู่เดิมรวมถึงการขยายธุรกิจเพิ่มเติมในอนาคต” นายชวนินทร์ กล่าว
ด้าน นายอดิศร สิงห์สัจจะ ผู้ก่อตั้งและประธานเจ้าหน้าที่บริหาร บริษัท ทวิน ไพน์ กรุ๊ป จำกัด บริษัทที่ปรึกษาชั้นนำในการระดมทุนในกลุ่มประเทศ กัมพูชา ลาว เมียนมา เวียดนามและไทย (CLMVT) ในฐานะที่ปรึกษาในการออกและเสนอขายหุ้นกู้มีหลักประกันของ JWD กล่าวว่า ทวิน ไพน์ กรุ๊ป มีความยินดีที่ได้รับความไว้วางใจเป็นที่ปรึกษาการออกและเสนอขายหุ้นกู้มีหลักประกันของ JWD ทั้ง 2 ครั้ง และสามารถเสนอขายหุ้นกู้แก่นักลงทุนได้ตามเป้าหมายที่วางไว้
โดยหุ้นกู้ดังกล่าวถือเป็นแหล่งเงินทุนระยะยาวแบบ Long Term Funding ที่เหมาะกับลักษณะการดำเนินธุรกิจของ JWD ที่มีการลงทุนอย่างต่อเนื่อง และจะช่วยเสริมศักยภาพด้านฐานะการเงินของบริษัทฯ ให้มีความพร้อมรองรับแผนงานขยายการลงทุนในอนาคต เพื่อขับเคลื่อนธุรกิจให้เติบโตตามเป้าหมายที่วางไว้ นอกจากนี้ JWD ได้แสดงให้เห็นว่าสามารถปฏิบัติตามเงื่อนไขการจัดทำระบบและการบริหารจัดการด้านสังคมและ Environmental Social Management and System (ESMS) ได้เป็นอย่างดีอีกด้วย